Diari Oficial de la Generalitat Valenciana


Sumari del DOGV 6829, del 30-07-2012 (2012/7061)

Bases particulars de l'adjudicació del programa d'actuació integrada parcial del sector UT 13 del pla general d'ordenació urbana.
---------------------------------------------------------------------------------------------------------------------------------

### Dades del document

Número de DOGV
:   6829

Data del DOGV
:   30-07-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/7061


Data del document
:   30-07-2012

Organisme emissor
:   Ajuntament de Callosa de Segura

Tipus de document
:   Anunci

Descriptors 

:   * Callosa de Segura
    * pla d'urbanisme
    * administració local

Bases particulars de l'adjudicació del programa d'actuació integrada parcial del sector UT 13 del pla general d'ordenació urbana. [2012/7061]
El Ple de l'Ajuntament, en sessió celebrada amb caràcter ordinari el dia 28 de juny de 2012, va adoptar per majoria absoluta del nombre legal de membres, amb 13 vots a favor (grups del PP i EU) i quatre abstencions (grup del PSOE), entre altres, l'acord següent:
- Aprovar l'inici del procediment per mitjà de gestió indirecta.
- Aprovar les bases particulars reguladores per a la gestió indirecta del programa d'actuació integrada parcial del sector UT-13 del Pla General d'Ordenació Urbana.
Amb data 3 de juliol de 2012 va remetre al Diario Oficial de la Unión Europea estes bases particulars.
De conformitat amb el que establix l'article 132 de la Llei 16/2005, Urbanística Valenciana, es procedix a la publicació de les bases següents:
Bases particulars reguladores per a la gestió indirecta del programa d'actuació integrada parcial del sector UT-13 del Pla General d'Ordenació Urbana de Callosa de Segura.
Antecedents
El PGOU de Callosa de Segura va ser aprovat definitivament per acord de la Comissió Territorial d'Urbanisme de València i publicat en el Butlletí Oficial de la Província de 20 de maig de 2002, aprovat a l'empara de la Llei 6/1994, Reguladora de l'Activitat Urbanística de la Comunitat Valenciana.
Després de l'entrada en vigor de la Llei 16/2005, de 30 de desembre, de la Generalitat, Urbanística Valenciana (d'ara en avant, LUV), que va derogar la legislació urbanística anterior (LRAU), i d'acord amb el que preveuen els articles 42 i 131 d'esta llei, l'Ajuntament de Callosa de Segura ha aprovat, amb data 26 de novembre de 2006, les bases generals per a l'adjudicació de programes d'actuació integrades i aïllades ajustades a les exigències legals.
Juan Antonio Serrano Estañ, enginyer d'edificació i arquitecte tecnicourbanista, que actua en representació de David Navarro Puixant, ha instat per mitjà d'un escrit i documentació presentada davant de l'Ajuntament amb data 15 de març de 2012 l'inici del procediment necessari per al desenrotllament parcial del PAI del sector UT-13, i s'ha omplit la documentació exigida en l'article 130.2 de la LUV i 280 del ROGTU, de conformitat i sobre la base tant del que establix l'article 131 de la LUV com l'article 287 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística (d'ara en avant, ROGTU). Per tant, a fi de regular les qüestions jurídiques, econòmiques i administratives que afecten tant el procediment d'adjudicació com el desplegament i l'execució del programa d'actuació integrada, per gestió indirecta del sector UT-13 del PGOU de Callosa de Segura, s'establixen estes bases particulars.
Primera. Objecte del concurs
Estes bases particulars tenen com a objecte la programació de l'actuació urbanística integrada parcial del sector UT-13 de sòl urbà del PGOU de Callosa de Segura, com també la regulació de les condicions bàsiques de caràcter tècnic, jurídic, econòmic i administratiu per a la selecció d'un programa d'actuació integrada i un urbanitzador per al desenrotllament del sector esmentat.
Es tracta, per tant, de programar un àmbit de sòl ja classificat pel PGOU vigent com a sòl urbà residencial i dotat des del pla d'ordenació detallada.
Estes bases particulars s'han d'interpretar de conformitat amb les disposicions de la Llei 16/2005, de la Generalitat, Urbanística Valenciana, l'article 286 del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell, i les bases generals aprovades per l'Ajuntament de Callosa de Segura i publicades en el BOP amb data 18 de desembre de 2006.
Segona. Àmbit de les bases particulars. Ordenació vigent i directrius
Àmbit de les bases particulars. L'àmbit que constituïx l'objecte de les bases particulars i del concurs el constituïx el sector denominat UT-13 pel PGOU de Callosa de Segura, a l'efecte de possibilitar l'inici de la tramitació d'un programa d'actuació integrada en règim de gestió indirecta.
La unitat d'execució UT-13, d'acord amb el Pla General, és una unitat d'execució per transferències dins de l'àrea de repartiment 4, residencial. Este sòl es troba ordenat detalladament. Els seus límits són els següents:
Al nord: polígon industrial San Roque.
Al sud: sòl no urbanitzable comú (límit de la unitat UT-13).
A l'est: carretera CV-913.
A l'oest: sòl no urbanitzable comú (límit de la unitat UT-13).
Ordenació vigent i directrius. D'acord amb la fitxa de planejament del PGOU, els paràmetres urbanístics són els següents:

Observacions:
1. Fons edificable lliure.
2. Condicions particulars b. Frasquitín.
Es tracta, per tant, de programar un àmbit de sòl ja classificat en el PGOU com a sòl urbà UT-13, amb una superfície total de 18.458,32 m².
En cap cas es pot proposar una alteració del límit territorial del sector si no és a l'efecte de modificacions xicotetes necessàries per a dotar-lo de coherència o millorar-ne els accessos o les infraestructures.
Es permet el desenrotllament parcial de l'UT, de conformitat amb el que establix el PGOU.
En l'annex núm. 1 d'estes bases s'adjunta fitxa de planejament i gestió i pla d'altures i qualificació i pla de gestió.
Tercera. Necessitats i objectius que ha de satisfer el programa d'actuació integrada
El programa d'actuació integrada de la unitat d'execució UT-13 atendrà els fins propis i determinats per l'instrument de planejament local per al desenrotllament de l'àmbit residencial esmentat. El desenrotllament de l'actuació integrada de l'àmbit descrit en la base anterior té com a funció la seua incorporació a l'estructura general del territori d'este municipi i al seu entramat urbà.
A este efecte, l'alternativa tècnica del programa d'actuació integrada de la unitat d'execució UT-13 de Callosa de Segura ha de preveure, com a mínim, els documents de planejament següents i els seus complements:
· Memòria de l'alternativa tècnica.
· Projecte d'urbanització.
La proposició juridicoeconòmica ha de contindre prou documentació per a definir, amb precisió, els requisits previstos en l'article 127 de la LUV i en els articles 302 i següents del ROGTU. Esta documentació detallarà amb claredat el conjunt de magnituds econòmiques del programa, amb una referència especial a les diferents partides de gastos i costos que ha de sufragar la propietat i al coeficient de canvi que es propose per als que retribuïsquen en sòl la labor urbanitzadora. En tot cas, s'ha de garantir l'accés dels propietaris a tota informació que resulte rellevant per a la defensa dels seus interessos, d'acord amb el que establix la normativa vigent a este efecte.
En tot cas, el programa ha de contindre totes les previsions necessàries per a complir els objectius mínims següents, establits amb caràcter general per l'article 124 de la LUV:
- Gestionar la transformació jurídica de les finques afectades pel programa.
- Urbanitzar completament el sector objecte del programa i realitzar les obres públiques addicionals necessàries, amb subjecció a les previsions temporals i econòmiques del programa.
- Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.
- Suplementar les infraestructures i espais públics o reserves dotacionals en què és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.
- Obtindre els sòls dotacionals públics de l'àmbit de l'actuació a favor de l'Administració gratuïtament.
- Ordenar el repartiment equitatiu de beneficis i càrregues de l'actuació entre els afectats.
- Establir terminis per a edificar els solars resultants, que seran més breus en cas de ser propietat de l'urbanitzador; això últim és un objectiu complementari.
Quarta. Sobre la possibilitat de presentar variants
Es preveu la possibilitat d'execució parcial o desenrotllament parcial de l'UT sempre que es complisquen tots els paràmetres del PGOU marcats en les condicions particulars del b. Frasquitín (segons la fitxa de classificació corresponent).
Quinta. Prescripcions tècniques particulars del projecte d'urbanització
El projecte d'urbanització s'ha d'ajustar a les previsions de les ordenances del Pla General i al contingut de les normes municipals per a l'execució de les obres d'urbanització i la resta de normatives tècniques sectorials aprovades amb posterioritat i aplicables.
A) Condicions específiques de connexió i integració de la unitat d'execució. Se n'establixen les següents:
Dins de l'àmbit de la unitat d'execució, s'inclouen les àrees d'afecció de la carretera CV-913 que, seguint els criteris de les normes urbanístiques del PGOU, computaran a l'efecte del càlcul d'estàndards corresponents a la xarxa secundària.
En l'annex s'establix la secció mínima proposada en la CV-913.
Segons les fitxes de gestió de les normes urbanístiques del PGOU vigent, es considera que les condicions d'integració i connexió són les següents:
· Calçada: a completar.
· Voreres: a completar.
· Enllumenat: obligatori.
· Abastament d'aigua: innecessari.
· Xarxa de sanejament: a completar.
· Energia elèctrica: innecessari.
· Mobiliari urbà: innecessari.
· Condicions edificatòries: b. Frasquitín.
Excepte obres necessàries per les modificacions que es puguen produir per ajustos d'alineacions, per a les quals s'establixen els criteris següents:
1. Xarxa viària. Les calçades es pavimentaran amb aglomerat asfàltic del tipus S20, de 6 cm de grossària mínima, sobre una doble capa de tot-u artificial de 30 cm de grossària mínima cada una i S12 de 6 cm com a capa de redolament. En les seues juntes amb vorades de voreres o amb aparcaments es disposaran rigoles de formigó. Les voreres es pavimentaran amb mosaic hidràulic sobre solera de formigó de 10 cm com a mínim, que al seu torn es disposarà sobre una doble capa de tot-u artificial de 30 cm de grossària conjunta. Es remataran amb vorades de formigó, que seran muntables en els accessos a parcel·les, passos de vianants, rotonda i semblants.
En totes les voreres es disposarà dels escocells i l'arbratge corresponents. Els vials, en conjunt, tant calçades com aparcaments i voreres, s'executaran garantint, en els seus nivells, un entroncament correcte amb els vials preexistents limítrofs.
Abans de l'inici de les obres s'acreditarà la correcció de les previsions efectuades en el projecte, tant pel que fa als materials triats com a les seues grossàries i formes de posada en obra, per mitjà de la realització de les cales, sondatges i anàlisis que siguen pertinents.
2. Abastament d'aigua i xarxa hidrants. Es projectarà una xarxa d'abastament d'aigua potable a totes les parcel·les resultants, amb la malla corresponent perquè es puga garantir el subministrament per recorreguts alternatius per a evitar possibles talls per avaries. Esta xarxa estarà degudament connectada a la xarxa limítrofa existent i s'executarà d'acord amb la normativa vigent.
La xarxa d'abastament d'aigua ha d'estar preparada per a donar servici a un nombre per determinar d'hidrants, tenint en compte que es distribuiran de manera que la distància mitjana per espais públics no siga major de 200 m, com també l'exigència que els edificis o establiments determinats per l'apartat 2.5 de l'apèndix 2 de la NBECPI/96 o, si és el cas, el Codi Tècnic de l'Edificació (CTE), aprovat pel Reial Decret 314/2006, de 17 de març, han d'estar protegits almenys per un hidrant, a més d'augmentar esta dotació com a mínim en un hidrant més per cada 10.000 m² addicionals. Així mateix, cal tindre en compte que els hidrants que protegisquen un edifici han d'estar repartits pel seu perímetre i ser fàcilment accessibles per als vehicles d'extinció d'incendis, instal·lar-se fora dels espais destinats a circulació i estacionament de vehicles i no haver-n'hi cap situat a més de 100 m d'un accés a l'edifici que protegisquen. Se senyalitzaran atenent la norma UNE 23351 addicionalment. Cal complir les condicions establides en el Reglament d'Instal·lacions de Protecció contra Incendis.
S'ha de justificar que la xarxa hidràulica d'abastament a estos hidrants permeta el funcionament simultani de dos de consecutius almenys durant dos hores, cada un amb un cabal de 1.000 l/min, i una pressió mínima de 10 m. c. a., tot segons les referències de l'apartat 2.4 de l'apèndix 2 de l'NBECPI/96 o, si és el cas, del Codi Tècnic de l'Edificació, aprovat pel Reial Decret 3141/2006, de 17 de març. També es disposaran connexions d'aigua per a la neteja de voreres i carrers i per al subministrament a camions o màquines de reg, dotades d'un comptador unificat que permeta controlar el consum d'aigua dedicat a estos usos. Complementàriament a les anteriors, es projectarà una xarxa de reg per goteig per a l'arbratge dels vials, si es projecta, i una xarxa de reg, per goteig i/o per aspersió, per a les zones verdes que es projecten, en funció del tipus de vegetació que es trie. Igualment, estes instal·lacions han de disposar de comptadors, de manera que es puga controlar en el seu moment el consum d'aigua. Canonada mínima 63 mm i 10 atmosferes de pressió.
3. Sanejament. El sanejament es projectarà separatiu, i s'hi establirà una xarxa d'evacuació d'aigües fecals i una altra diferent d'evacuació d'aigües pluvials.
Els pous de registre de la xarxa d'aigües fecals es construiran seguint les pautes de l'empresa concessionària del manteniment (Aqualia). Les reixetes d'evacuació d'aigües seran de fosa.
La totalitat dels embornals que cal instal·lar han de ser sifònics en l'àmbit de la unitat d'execució UT-13. Canonada mínima de 30 de PVC.
4. Energia elèctrica i enllumenat urbà. El projecte ha de preveure la dotació de sengles xarxes de distribució elèctrica, una en baixa tensió i una altra en mitjana tensió, esta última en anell, en previsió de la futura demanda de centres de transformació propietat d'abonat.
Les dos es projectaran d'acord amb la normativa vigent i amb les instruccions corresponents de la companyia subministradora. Es disposaran els centres de transformació que siguen necessaris. Els subministraments que es prevegen en baixa tensió es dotaran amb les fornícules corresponents.
En el cas que la potència disponible siga inferior a la necessària, el projecte inclourà el subministrament de potència addicional des de la subestació més pròxima.
El projecte preveurà la desviació i el soterrament de totes les instal·lacions existents que calga.
L'enllumenat públic de vials es projectarà igual o semblant a l'existent, a base de punts de llum conformats per columnes amb braç per a la lluminària (que ha de designar l'Ajuntament) i amb altures que es definiran en funció dels nivells d'il·luminació finalment determinats, amb lluminàries Cutoff i llums de vapor de sodi d'alta pressió amb potència mínima de 150 W per a la instal·lació que done servici a la zona de calçada, i 100 W per a la zona de vianants, si és el cas.
S'ha de preveure un subministrament específic en baixa tensió per a donar servici a la instal·lació d'enllumenat públic per mitjà de la instal·lació d'un quadro almenys amb tres eixides, cada una de les quals ha d'estar dotada amb doble protecció contra curtcircuits i sobrecàrregues (una de tall omnipolar i una altra unipolar amb calibres coordinats, de manera que es faciliten els treballs d'identificació de possibles avaries), a més d'una protecció contra contactes indirectes implementada amb diferencials de reenganxament automàtic.
Igualment, s'ha de preveure la instal·lació d'un reductor de flux centralitzat adequat a la potència finalment instal·lada.
Els servicis tècnics de l'Ajuntament validaran el sistema més adequat per a evitar els possibles problemes d'avaries en estes instal·lacions provocats per accions futures dels rosegadors, el qual haurà d'incidir principalment sobre els mateixos conductors i, secundàriament, en les canalitzacions corresponents. Per a l'execució de la instal·lació d'enllumenat públic cal tindre en compte especialment les prescripcions establides per l'ITCBT09 del RD 842/2002, de 2 d'agost, pel qual s'aprova el Reglament Electrotècnic per a Baixa Tensió, tant en les seues exigències a escala d'instal·lació pròpiament dita com respecte a l'obra civil corresponent. Els punts de llum, separats un màxim de 20 m.
5. Gas. No s'establixen instal·lacions de gas.
6. Telecomunicacions, telefonia i dades. Es projectarà una xarxa de conduccions apta per a la línia de les xarxes dels diferents operadors de telecomunicacions que puguen estar interessats a prestar servici en la zona d'actuació. Cal preveure les connexions d'estes canalitzacions amb les instal·lacions existents, si és el cas.
Cal recollir almenys les necessitats dels operadors que, en el moment de redacció de projecte d'urbanització, presten servici al municipi o, si no n'hi ha, es justificarà documentalment la renúncia dels operadors que no estiguen interessats a oferir els seus servicis en la zona d'actuació. Addicionalment, i tenint en compte del que establix la Llei 32/2003, de 3 de novembre, General de Telecomunicacions, caldrà donar informació publica al projecte de referència, de manera que els operadors que puguen estar interessats a donar servici a la zona puguen evidenciar el seu interés d'implantació.
Considerant el que establix l'article 30.1 s'obrirà un període en què es tractarà que els diferents operadors interessats arriben a un acord voluntari per a la ubicació compartida i l'ús compartit d'infraestructures. En cas que no s'arribe a este acord, les condicions de l'ús compartit s'establiran per mitjà d'una resolució de la Comissió del Mercat de les Telecomunicacions, tenint en compte el que establix l'article 30.3.
En el seu moment, l'Ajuntament exigirà que es deixen tubs de reserva addicionals a les necessitats dels operadors que mostren el seu interés, el nombre concret dels quals es determinarà en funció de la quantitat d'operadors que finalment hi concórreguen.
7. Zones verdes. Les zones verdes es dissenyaran de manera que se'n facilite tant el manteniment com el gaudi posterior pels usuaris. Es dotaran amb infraestructures de reg per aspersió i/o per goteig, segons els tipus de coberta vegetal que es projecten. S'utilitzaran, si és possible, espècies autòctones i, en tot cas, adaptades al clima de la zona.
Estes zones verdes han de quedar acabades amb característiques semblants a les executades al llarg de la carretera Callosa-Catral (CV-913).
8. Disposició general per a les instal·lacions. Totes les conduccions d'instal·lacions es projectaran i s'executaran soterrades i es dotaran amb les arquetes de registre necessàries, proveïdes de tapes de superfície perfectament identificables, que seran antivandàliques i tindran la resistència necessària, en funció de la seua ubicació, davall de les voreres o davall de les calçades, amb les distàncies establides en cada cas per la normativa vigent aplicable.
La disposició de les conduccions d'instal·lacions serà preferentment davall de les voreres, amb l'excepció de les d'evacuació d'aigües fecals i de pluvials, que es disposaran preferentment davall de les calçades o davall de les zones d'aparcament. En cas de ser impossible atendre estes disposicions, l'orde de preferència per a ubicar-les davall de les voreres o davall de les calçades serà el que es deriva de la relació següent:
\* Les d'energia elèctrica, en alta i mitjana tensió, es disposaran l'una damunt de l'altra, sempre davall de les voreres i contigües a les alineacions de les parcel·les privades.
\* Les que alimenten l'enllumenat públic es disposaran sobre la vorera, prop de la línia de vorada.
\* Les conduccions d'aigua potable i les de reg d'escocells en vials es disposaran preferentment davall de les voreres, igual que les que alimenten les preses d'aigua per al reg per neteja.
\* Les conduccions dels operadors de telecomunicacions es col·locaran davall de les voreres, si és possible. Si no ho és, es disposaran davall de les zones d'aparcament o davall de les calçades, però en tot cas prop de les voreres.
\* Finalment, les conduccions d'evacuació d'aigües, tant les fecals com les pluvials, es disposaran sempre davall de les calçades; les fecals, preferentment al centre, i les pluvials, als costats. El projecte preveurà, en tot cas, les solucions tècniques més senzilles i adequades per a resoldre els encreuaments entre unes conduccions i les altres en general i, en especial, els que es deriven de la construcció de les connexions de cada servici.
Sexta. Procediment i forma d'adjudicació del contracte
Este concurs es regirà per les bases generals del terme municipal de Callosa de Segura, les regles i normes que resulten del contingut d'estes bases particulars, per les contingudes en la LUV i el ROGTU i atenent la legislació de contractes, en concret la modalitat establida en el TRLCAP 2000 de procediment obert i per concurs.
Es regirà el procediment pel que establixen els articles 130 a 140 de la LUV i els articles 284 a 325 del ROGTU.
Sèptima. Candidats a agent urbanitzador (art. 119 LUV)
Es remet al que s'establix en l'ordenança de bases generals del terme municipal de Callosa de Segura, en concret la seua base sèptima:
Poden ser urbanitzadors i promoure programes d'actuació les persones, físiques o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats, i posseïsquen les condicions de legitimació, solvència econòmica i financera, tècnica i professional exigits per la LUV i el ROGTU, per la normativa aplicable en matèria de contractació amb les administracions públiques i per les bases particulars de programació.
Octava. Prescripcions Tècniques Particulars del Projecte d'Urbanització
El projecte d'urbanització s'ha d'ajustar a les previsions de les ordenances del PGOU i al contingut de les normes municipals per a l'execució de les obres d'urbanització i la resta de normatives tècniques sectorials aprovades després de les normes esmentades, a més de les prescripcions tècniques incloses en estes bases, que en qualsevol cas haurà de preveure el projecte d'urbanització.
Novena. Estimació dels terminis de desplegament i execució del Programa d'Actuació Integrada
Els terminis per al desplegament i l'execució del programa d'actuació integrada s'ajustaran al que establix l'article 332 del Reglament d'Ordenació i Gestió Territorial i Urbanística.
Excepte circumstàncies sobrevingudes d'importància, després de comunicació d'estes a l'Ajuntament, els terminis totals o parcials d'execució previstos no podran prorrogar-se. L'incompliment d'esta obligació essencial habilitarà l'Ajuntament a imposar les penalitats per incompliment previstes en l'article 143 de la LUV, en els articles 336 i següents del ROGTU i en la legislació aplicable en matèria de contractes de les administracions públiques.
Deu. Innecessarietat de l'informe del consell del territori i el paisatge
Atés que l'àmbit objecte de programació està classificat i ordenat detalladament en el mateix pla general, és inferior a 50 hectàrees i no mostra cap complexitat, no es considera necessari demanar dictamen del Consell del Territori i el Paisatge. Això de conformitat amb el que establix l'article 136.4 de la LUV.
Onze. Previsió relativa al preu de licitació i a les garanties que han de prestar els licitadors i l'adjudicatari
D'acord amb la documentació que es troba en l'expedient i amb els informes tècnics realitzats, el pressupost estimat de licitació es determina en la quantitat de 258.975,92 euros, IVA inclòs, per a tota la unitat.
A l'efecte de complir el que establix l'article 140.1 de la LUV i 286.1h del ROGTU, es considera, amb caràcter d'aproximació, que les càrregues del programa podran pujar a la quantitat de 258.975,92 euros i, per tant, la garantia provisional que han de constituir els participants en el procés de licitació es fixa en la quantitat de 5.179,52 euros, quantitat que suposa el 2 % de l'estimació aproximada de les càrregues del programa d'actuació.
De la mateixa manera, i en relació amb les disposicions de l'article 140.3 de la LUV, es fixa en 25.897,59 euros l'import de la garantia definitiva que ha de prestar, en el seu moment, l'adjudicatari del concurs, equivalent al 10 % de les càrregues d'urbanització, sense perjuí de la seua adaptació en funció del pressupost definitiu de càrregues d'urbanització, que no podrà superar el màxim establit en estes bases.
Totes les quantitats anteriors tenen inclòs l'IVA.
Quant a la forma i els requisits de les garanties, caldrà ajustar-se al que preveu el capítol III del títol II del llibre I del TRLCAP 2000, així com a les disposicions dels articles 55, 56, 57 i 58 del seu reglament.
La presentació de garantia provisional s'acreditarà de la manera següent:
- Per mitjà de resguard de la tresoreria municipal, quan s'haja constituït en diners, en valors públics o en valors privats.
- Per mitjà d'aval o pòlissa d'assegurança de caució, amb la verificació fefaent de la personalitat i/o la legitimació de la persona que firma el document en nom de l'entitat.
La garantia provisional es mantindrà vigent fins que s'adjudique el contracte, i la devolució s'acordarà en l'adjudicació. No obstant això, serà retinguda la de l'adjudicatari i confiscada la de les empreses que retiren injustificadament la seua proposició abans de l'adjudicació, en aplicació del que establix l'article 62 del RGLCAP.
Si l'adjudicatari optara, si és el cas, per aplicar l'import de la garantia provisional a la definitiva, haurà de ser cancel·lada la garantia provisional simultàniament a la constitució de la garantia definitiva.
En tot cas, la garantia provisional respondrà del manteniment de les proposicions presentades pels licitadors fins a l'adjudicació i la de la proposició de l'adjudicatari fins a la formalització del contracte. Per a l'adjudicatari del concurs, este percentatge quedarà afecte al pagament del que establix la clàusula de garantia definitiva.
La garantia definitiva es constituirà abans de l'atorgament del contracte d'adjudicació d'agent urbanitzador, i la seua constitució i efectes es regiran per les disposicions de la TRLCAP/00 i el seu reglament.
Podran comprometre's garanties addicionals respecte de les ofertes complementàries i es constituiran de la mateixa manera que la definitiva.
Dotze. Model de proposició que han de presentar els interessats
En el seu moment, les proposicions per a prendre part en el concurs s'han de redactar en idioma espanyol, es presentaran en tres sobres tancats i caldrà adjuntar-hi una instància, que podrà ajustar-se al model establit en l'annex d'estes bases.
Tretze. Contingut de la proposició que han de presentar els interessats
Sobre A: documentació administrativa. Acreditació de condicions per a participar en el concurs.
Es presentarà en sobre tancat i segellat, i s'ajustarà a les determinacions de l'article 300.1 del ROGTU, en relació amb les disposicions als efectes i concurrents de la LUV. En el sobre figurarà, per a la seua identificació, una etiqueta en què s'assenyalarà:
«Acreditació de condicions, documentació administrativa, per a participar en el concurs per al desenrotllament de l'actuació integrada de la unitat d'execució UT-13 del PGOU.»
1. S'hi incorporaran els documents següents:
a) Els que acrediten la personalitat jurídica de l'aspirant i, si és procedent, la seua representació.
b) Els documents que acrediten els requisits de solvència tècnica i professional, econòmica i financera, d'acord amb els exigits per les bases particulars reguladores del concurs.
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, incloent-hi expressament la circumstància de trobar-se al corrent del compliment de les obligacions tributàries i amb la Seguretat Social imposades per les disposicions vigents, i de no haver participat en la redacció, investigació o desenrotllament de l'ordenació en què es fonamenta l'actuació.
d) Resguard acreditatiu de la garantia provisional.
e) Els concursants estrangers hi han d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde per a totes les incidències que, de manera directa o indirecta, pugun sorgir durant el procediment d'adjudicació i durant el desplegament i l'execució del programa d'actuació integrada, amb renúncia expressa, si és procedent, al fur jurisdiccional estranger que puga correspondre-li.
f) Declaració jurada o acta notarial acreditativa d'haver-se efectuat o intentat efectuar els avisos a què es referix l'article 134.4 de la LUV. A este efecte, la llista de titulars i domicilis fiscals serà facilitada per esta corporació a tot aquell que, una vegada iniciat el període de licitació, manifeste per escrit davant d'este ajuntament la seua intenció de formular una proposició per a obtindre l'adjudicació de la condició d'agent urbanitzador.
En tot cas, amb caràcter previ a la formalització del contracte administratiu l'Ajuntament de Callosa de Segura requerirà a l'adjudicatari proposat la justificació documental íntegra d'estos aspectes.
Amb referència a l'article 133.2 de la LUV, cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la inadmissió de totes les propostes de programa presentades per este.
Sobre B: alternativa tècnica.
Es presentarà en sobre obert, d'acord amb el que preveu l'article 300.3 del ROGTU en relació amb les disposicions de la LUV amb el mateix efecte, i s'hi adjuntarà el seu contingut en suport informàtic.
Contindrà tres còpies de la documentació que la integra, atés que l'alternativa tècnica estarà conformada, com a mínim, pels projectes o instruments urbanístics descrits en la base tercera.
Sobre C: proposició juridicoeconòmica.
En el sobre figurarà:
«Proposició juridicoeconòmica. Concurs per al desenrotllament de l'actuació integrada de la unitat d'execució UT-13 del PGOU.»
La proposició juridicoeconòmica es presentarà en plica tancada, en virtut del que preveu l'article 300.2 del ROGTU.
El model d'instància inclosa en el sobre serà el previst en l'annex d'estes bases particulars. En atenció al que s'ha assenyalat adés, la proposició juridicoeconòmica inclourà necessàriament la documentació relativa als aspectes següents:
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució, que es concretaran segons l'article 302.1 del ROGTU, en els continguts següents:
1. Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel·la resultant o de quota indivisa.
2. Import global de les càrregues d'urbanització i del coeficient de canvi.
3. Informació sobre la possibilitat d'optar per la modalitat de retribució en diners, i forma, condicions i termini per a l'exercici d'eixa opció de retribució.
4. Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, que siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador, amb motiu de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.
c) Full resum de les dades econòmiques rellevants, d'acord amb el model que s'hi adjunta com a annex.
d) La documentació necessària per a determinar amb claredat les magnituds econòmiques del programa, amb diferenciació dels aspectes següents:
a) Pressupost de licitació de l'obra d'urbanització: amb l'abast previst en l'article 168.1a i b de la LUV.
b) Cost de projectes: cost de redacció i direcció dels projectes tècnics, amb especificació de cada projecte, a què es fa referència en l'article 168.1c de la LUV.
c) Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors que, en cap cas, podrà superar el 10 %.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a esta modalitat de retribució.
g) Preu del sòl a l'efecte de canvi: preu del sòl al qual, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells l'urbanitzador.
h) Finançament: condicions de finançament oferides per l'urbanitzador per al pagament de les quotes d'urbanització als propietaris que s'hi acullen amb el suport, si és el cas, d'una entitat financera degudament registrada.
Catorze. Termini i lloc per a la presentació de les proposicions
El termini per a la presentació de sol·licituds serà de tres mesos des de la remissió de l'anunci de concurs al Diario Oficial de la Unión Europea, la data exacta de la qual s'indicarà en l'anunci esmentat del concurs que haurà de publicar-se en el Diario Oficial de la Unión Europea, en el Diari Oficial de la Comunitat Valenciana i en el tauler d'anuncis de l'Ajuntament, de conformitat amb el que establixen els articles 132 i 133.3 de la LUV i 291del ROGTU.
Els documents s'aportaran al registre municipal en dies i hores hàbils.
Ajuntament de Callosa de Segura. Plaça d'Espanya, núm. 1, 03211 Callosa de Segura (Alacant)
Si l'últim dia de termini coincidix en dissabte, s'entendrà inhàbil a este efecte i es computarà l'endemà hàbil.
Quinze. Documentació acreditativa del compliment dels criteris de solvència econòmica i financera, tècnica i professional, exigibles als concursants
1. Criteris d'avaluació de la solvència econòmica i financera:
La solvència econòmica i financera dels aspirants a agent urbanitzador podrà ser justificada per un o més dels mitjans següents:
a) Informe d'institucions financeres o, si és procedent, justificant de l'existència d'un assegurança d'indemnització per riscos professionals.
b) Si es tracta de persones jurídiques, presentació dels comptes anuals o d'un extracte, en el cas en què la publicació d'estes siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si és procedent, sobre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.
Si, per raons justificades, l'urbanitzador no està en condicions de presentar les referències mencionades, podrà acreditar la seua solvència econòmica i financera per mitjà de qualsevol altre document que l'Administració considere suficient. Pot basar-se en la solvència d'altres entitats, amb independència dels vincles jurídics que tinguen establits entre elles. A este efecte, les agrupacions d'interés urbanístic poden acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.
La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs poden basar-se en els requisits de solvència, almenys, d'un dels seus membres.
2. Criteris per a l'avaluació de la solvència tècnica i professional:
La justificació de la solvència tècnica i professional de l'urbanitzador s'acreditarà per un o més dels mitjans següents:
a) Presentació d'una relació dels programes d'actuació integrada promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que haja de participar en la gestió del programa d'actuació integrada i, especialment, dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compta l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, incloent-hi els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada.
Si, per raons justificades en cada cas concret, l'urbanitzador no està en condicions de presentar les referències sol·licitades per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre elles, cas en què haurà de demostrar davant de l'Ajuntament que comptarà amb els mitjans necessaris per a l'execució del programa d'actuació integrada presentant els compromisos o documents de naturalesa anàloga que hagen subscrit entre les dos. Això s'aplicarà, en tot cas, quan concórrega a la licitació una agrupació d'interés urbanístic.
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.
Setze. Recepció de la documentació
Una vegada acabat el termini de recepció de proposicions, el funcionari responsable del registre corresponent expedirà un certificat relacionat de la documentació rebuda o de l'absència de licitadors, si és el cas, que conjuntament amb aquella remetran el secretari de la mesa d'estudi de les propostes.
Si s'haguera anunciat la remissió per correu, amb els requisits establits en l'article 80.4 del Reglament General de la Llei de Contractes de les Administracions Públiques, tan prompte com siga rebuda i, en tot cas, una vegada transcorregut el termini de 10 dies indicaten este, el cap de l'oficina receptora expedirà un certificat de la documentació rebuda per a remetre'l, igualment, al secretari de la mesa d'estudi de les propostes.
Dèsset. Mesa d'estudi de les propostes
En aplicació dels criteris del TRLCAP/00, per a l'examen i la valoració de les proposicions dels licitadors, l'òrgan de contractació estarà assistit per una mesa d'estudi de les propostes. Esta mesa estarà composta per:
L'alcalde president de la corporació municipal, o el membre en qui delegue.
Vocals:
- El secretari de la corporació, o la persona que legalment el substituïsca.
- El tècnic al servici de l'Ajuntament o, si no n'hi ha, el que designe el president de la corporació.
- El regidor de Medi Ambient o d'Hisenda (si n'hi ha), o la persona en qui delegue.
- El regidor d'Obres, o la persona en qui delegue.
Esta mesa podrà demanar en qualsevol moment l'assessorament de tercers experts membres o no dels servicis de la corporació, quan ho considere oportú.
Díhuit. Criteris objectius d'adjudicació del Programa d'Actuació Integrada
D'acord amb les disposicions de l'article 312.2c del ROGTU, en relació amb el que establix el punt 3 del mateix article, es decidix que la puntuació de l'alternativa tècnica representarà el 50 % del total de la valoració del concurs, i la puntuació de la proposició juridicoeconòmica tindrà el 50 % restant.
D'acord amb el que s'ha exposat i amb el que establix l'article 312.5 del ROGTU, els elements susceptibles de valoració de l'alternativa tècnica, que podran arribar en conjunt a un màxim de 50 punts, s'avaluaran d'acord amb els criteris següents:
1. La qualitat tècnica de la solució proposada per a la urbanització representarà el 50 % del total i, per tant, podrà arribar a un màxim de 25 punts.
2. La resolució de la integració de l'actuació en el seu entorn i la millor estructuració de dotacions públiques i espais lliures representarà un 20 % del total, la qual cosa permetrà arribar a un màxim de 10 punts.
3. La qualitat tècnica de les solucions proposades per a la urbanització representarà un 10 % del total, la qual cosa permetrà arribar a un màxim de 5 punts.
4. El nombre, el disseny, la ubicació i la qualitat de les vivendes sotmeses a algun règim de protecció que es comprometa a promoure l'urbanitzador representarà un 5 % del total i, per tant, es podrà arribar a un màxim de 2,5 punts.
5. La inversió en programes de restauració paisatgística o d'imatge urbana dins de l'àmbit del programa representarà un 5 % del total, la qual cosa permetrà arribar a un màxim de 2,5 punts.
6. El termini, els compromisos d'edificació simultània a la urbanització, els compromisos addicionals assumits per l'urbanitzador i els mitjans per al control de les diferents prestacions representaran, en conjunt, un 10 % del total, i això permetrà aconseguir un màxim de 5 punts.
Dènou. Puntuació mínima que han de superar les Alternatives Tècniques
En compliment de les disposicions de l'apartat k del punt 1 de l'article 286 del Reglament d'Ordenació i Gestió Territorial i Urbanística, es fixa en el 50 % de la puntuació total obtenible el mínim que han de superar les alternatives tècniques perquè puguen ser sotmeses a valoració les proposicions juridicoeconòmiques que les despleguen.
Vint. Adjudicació connexa o condicionada
En principi, no es preveu la necessitat de produir-se una eventual adjudicació condicionada, a l'efectiva realització de determinacions pròpies d'altres actuacions urbanístiques. Si s'entén necessari en l'elaboració de les alternatives, es procedirà d'acord amb les disposicions de l'article 139 de la LUV.
Vint-i-u. Naturalesa del contracte i prerrogatives de l'Administració i caràcter jurisdiccional
El contracte que se subscriurà entre l'adjudicatari del concurs i l'Ajuntament tindrà caràcter d'administratiu especial, d'acord amb les disposicions de la legislació de contractes de les administracions públiques.
En tot cas, l'Ajuntament posseirà les prerrogatives que li reconeix la legislació de contractes de les administracions públiques i, com a mínim, les d'interpretar els contractes administratius, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar-ne l'efecte, de conformitat amb les causes, procediment i efectes i establits en la Llei Urbanística Valenciana i en el Reglament d'Ordenació i Gestió Territorial i Urbanística.
Vint-i-dos. Orde jurisdiccional competent
L'orde jurisdiccional competent per a conéixer de les qüestions que puguen suscitar-se en la preparació, la resolució i l'execució del contracte administratiu especial esmentat entre l'Administració municipal i l'agent urbanitzador serà el contenciós administratiu, tal com establix l'article 2b de l'LRJCA 29/1998.
Vint-i-tres. Efecte suspensiu
La publicació en el Diari Oficial de la Comunitat Valenciana (DOCV) de l'anunci de l'aprovació de les bases particulars de programació produirà l'efecte suspensiu de l'atorgament de llicències i de nous programes a què es referixen els articles 101.2 i 103 de la LUV, respectivament, referit a l'àmbit que cal programar i sense perjuí de l'efecte suspensiu del mateix acord municipal en virtut de l'article 101.1 del text legal esmentat.
Vint-i-quatre. Entrada en vigor
Estes bases particulars adquirixen validesa amb l'aprovació municipal i la seua eficàcia es demora fins a la publicació en el DOCV.